Gedagte vir die dag: Laat God jou lei | Maroela Media
My opdrag aan jou is dat jy sterk en dapper moet wees. Moenie bang of huiwerig wees nie. Die Here jou God is saam met jou oral waar jy gaan. (Josua 1:9)
As ons sou terugkyk op ons lewenspad, sal ons spore sien wat soms deurmekaar is en nie sin maak nie. Die toekoms lyk dalk ook vreesaanjaend, onseker en donker. Ons wonder dalk of ons van die mense en plekke waarvoor ons die liefste is, sal moet agterlaat. Ons is dalk bang om die probleme wat oor ons pad kom te trotseer. Die versoeking is soms groot om net te bly waar ons is eerder as om aan te beweeg in die rigting wat God vir ons beplan het.
Wanneer ons bang is om vorentoe te tree, kan dit help om agtertoe te kyk. Die God wat ons gister gehelp het, sal ons môre ook help. Net soos Hy in die verlede vir ons die nodige wysheid en insig gegee het, sal Hy ons ook in die toekoms lei. Sy Woord en al sy beloftes bly altyd vas en waar. "Jesus Christus bly steeds dieselfde – gister, vandag en vir altyd" (Hebreërs 13:8). In Hom is daar altyd liefde, vergifnis en krag vir wat ook al oor ons pad kom.
Vra God jou vandag om iets nuuts te doen? Wees dapper, want Hy is al die pad saam met jou.
Here, ons wil graag sterk en dapper wees. Leer ons om te vertrou dat U met ons is, waar ons ook al gaan. Dankie vir u onfeilbare liefde. Amen.